ORDE do 29 de abril de 2004 pola que se convocan axudas de carácter socioeconómico aos pescadores dependentes ata 1999 do acordo de pesca con Marrocos.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 18/05/2004

A Orde do 4 de febreiro de 2002 pola que se establecen as bases e condicións e se regula o procedemento de concesión de axudas de carácter socioeconómico aos pescadores dependentes ata 1999 do acordo de pesca con Marrocos prevé, no seu artigo 4, que as convocatorias poderán ser varias, rexeranse polas bases e condicións establecidas na dita orde e, os remanentes dunha convocatoria acumularanse á seguinte.
O Regulamento (CE) nº 2325/2003, do Consello, do 17 de decembro de 2003, modifica o Regulamento (CE) nº 2561/2001 polo que se fomenta a reconversión dos buques e pescadores dependentes ata 1999 do acordo de pesca con Marrocos (DOCE do 31-12-2003). Este regulamento só establece modificacións do anterior no relativo ás axudas socioeconómicas aos pescadores; concretamente, establecendo un ano máis de vixencia desta liña de axudas, substituíndo as datas do 30 de xuño e 31 de decembro de 2003 para a resolución e pagamento das axudas respectivamente, polas mesmas datas do ano 2004;
así mesmo, e polo que fai exclusivamente ás primas globais individuais introdúcense dúas modificacións:
Ao existir pescadores afectados pola non renovación do acordo de pesca, que perderon o seu emprego como consecuencia dunha reorientación da actividade pesqueira dos seus buques, e que por tanto se atopan na mesma situación que os pescadores que perderon o emprego pola paralización definitiva das súas embarcacións, debe dárselles a aqueles o mesmo trato que se lles dea a estes, e polo tanto poderán ser beneficiarios da axuda.
O prazo dun ano no que o pescador debe estar sen realizar actividade pesqueira -xa que se o prazo é inferior a prima reducirase proporcionalmente-, contábase no Regulamento nº 2561/2001 desde a data de pagamento efectivo da prima, e na modificación cóntase a inactividade a partir do 1 de xaneiro de 2002, data na que finalizou a posibilidade de percepción de indemnizacións por paralización temporal aos armadores e tripulantes desta frota.
En relación co prazo de presentación de solicitudes, é de aplicación o artigo 43 da vixente lei de orzamentos xerais da Comunidade Autónoma, que establece que non será inferior a corenta días naturais.
Para tal obxecto, esta consellería
DISPÓN:
Artigo 1º.-Convocatoria das axudas.
Convócanse axudas de carácter socioeconómico aos pescadores dependentes ata 1999 do acordo de pesca con Marrocos, que se rexerán polas bases e condicións e de acordo co procedemento establecido na Orde do 4 de febreiro de 2002 (DOG do 21 de febreiro), coas modificacións establecidas na disposición transitoria desta orde, para esta convocatoria.
O prazo de presentación de solicitudes será de corenta días naturais contados a partir do seguinte ao da publicación desta orde.
Artigo 2º.-Crédito orzamentario.
As subvencións concederanse con cargo á aplicación orzamentaria 12.03.614V.780.0 do exercicio vixente e cun importe de 3.729.351,75 euros.
Disposición transitoria
Neste convocatoria, e en relación coas primas globais individuais, suprímese o requisito e condición que a seguir se indican, dos establecidos na Orde do 4 de febreiro de 2002 que serve de base a esta convocatoria, e de acordo co Regulamento (CE) nº 2325/2003, do 17 de decembro.
Suprímese, para poder ser beneficiario da prima global individual o requisito -establecido no primeiro parágrafo da letra b) do artigo 8º da orde citada de que o buque pesqueiro no que estivese embarcado o pescador fose obxecto dunha paralización definitiva no sentido do artigo 7 do Regulamento (CE) nº 2792/1999.
A condición do prazo dun ano sen exercicio da actividade pesqueira por parte do beneficiario, con reembolso pro rata temporis caso de volta ao exercicio profesional da pesca -establecido no parágrafo segundo da letra b) do artigo 8º da orde referida-, contarase desde o 1 de xaneiro de 2002.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 29 de abril de 2004.
Enrique César López Veiga
Conselleiro de Pesca e Asuntos Marítimos